爲侍郎徐公邦憲賦
作者：張淏
朝代：宋

paragraphs: 五花麟駒籋飛雲，鳴珂敲月曙色分。
晨光炯炯照玉勒，華風熠熠生衡門。
磊磊落落萬人英，氣射斗牛貫九精。
筆扛龍文百斛鼎，鯨呿鼇擲風雨驚。
英辭琳瑯潤金石，寒芒正色如明星。
淫哇亂雅快一掃，英莖韶濩重鏗鍧。
質高器大聲必廣，古來才士豈虛名。
我嗟壯歲困五窮，終年齪齪文字中。
絕編壞簡徒自苦，炊沙鏤水初何功。
志高意廣材不足，奴輩豈特笑孔融。
龍潛蚖肆亦物理，草廬未必非英雄。
天生我材必有用，誰能便與朽腐同。
願得側翅附鴻鵠，追風掣電凌太空。